google/wiki40b huggingface dataset:
North York Moors

North York Moors er en nasjonalpark, opprettet 1952, i det nordlige England. Den er 1436 km² stor, og har et av de største områdene med myrlandskap med lyngvekst i Storbritannia. 80% av området er i privat eie, og 40% er dyrket mark. På tre sider er det avgrenset av bratte klipper, mens det på østsiden når den bratte Yorkshirekysten. Det dekker et areal på 1 430 km², og har en befolkning på 23 380 innbyggere.
Nasjonalparken er særlig populær blant fotturister, med et nettverk av omkring 2300 km stier som er åpne for allmenn ferdsel. Det meste av området ellers er også åpent under Countryside and Rights of Way Act 2000. Blant de mest populære turveiene er Cleveland Way som går rundt heiene og har en strekning langs kysten, og Lyke Wake Walk, som går rett gjennom hjertet av heiene.
Det er også muligheter for sykling, både tur- og terreng-, og ridning. De bratte klippene i utkanten av parken er populære for hanggliding.
Det er få større bosetninger innenfor parken. Byen Whitby, med nærmere 14 000 innbyggere, regnes som områdets «hovedstad». Den er forbundet med Middlesbrough via jernbane gjennom Esk Valley. Denne linjen er ved Grosmont forbundet med North Yorkshire Moors Railway, en av Storbritannias mest populære og pittoreske bevarte jernbaner.
Heiene har ikke endret seg mye siden parken ble åpnet, og brukes ofte som bakgrunnsmiljø for britiske filmer og TV-serier. Den mest kjente er ITVs serie Med hjartet på rette staden. I filmene om Harry Potter ble North Yorkshire Moors Railway brukt i flere scener.
Carlota Joaquina av Spania

Barndom og ungdom

Hun var datter av kong Karl IV av Spania og prinsesse Maria Luisa av Bourbon-Parma. I 1785 ble hun som ti-åring gift med kong Johan VI av Portugal.  Ekteskapet ble fullbyrdet 9. januar 1790.

Brasil

Carlota ble beskrevet som ambisiøs, stygg og brutal, og ganske kort. Hun reiste til Brasil med resten av den portugisiske kongefamilien i 1807. Carlota anså seg å være arvtager til den spanske trone, etter at Spania var blitt okkupert av Napoleon I og hennes foreldre og søsken hadde abdisert, og planla å ta kontroll over spansk Sør-Amerika: det område som senere ble Uruguay ble erobret som et ledd i dette.

Portugal

I 1816 ble hun Portugals dronning,  men vente ikke tilbake til Portugal før i 1821. Landet hadde imens fått en konstitusjon. I 1824 utførte hun med sønnen Miguel et kupp, tok ektemaken tilfange og forsøkte å få ham til å abdisere for sønnen. Ektemaken fikk imidlertid britisk hjelp og Miguel og Carlota måtte forlate landet. 
Hun returnerte imidlertid snart. Da ektemannen døde i 1826 og den mindreårige Maria da Glória ble monark, hadde han utnevnt sin eldste datter Isabella Maria av Portugal til formynderregent i stedet for Carlota. Carlota levde så frem til sin død på slottet i Queluz nær Lisboa.
Vev (biologi)

Vev er en sammenkobling av celler som utfører samme oppgave i en organisme.
Broadway Mansions

Broadway Mansions (kinesisk: 百老汇大厦) er et nittenetasjers femstjernes hotell utført i art deco, og et kjent hotell i Shanghai i Folkerepublikken Kina. Bygningen var i mer enn fire årtier et av de fremste av Shanghais kjennemerker,.
Bygningen stod ferdig oppført i 1934, samme år som Park Hotel, som er nesten seks meter lavere, og det var Shanghais høyeste hus, noe det forble i adskillige tiår. Broadway Mansions ligger der Suzhou og Huangpuelven møtes, såvel som i den nordlige del av Bund-området, og ble oppført av arkitekter og ingeniører fra selskapet Palmer and Turner. Dets ferdigstilling i 1935 markerte begynnelsen av skyskrapernes era i Asia.
Bygningen har muligens det beste utblikk over både Bund og Huangpu.
Bygningens oprinnelige navn var The Broadway Mansions tilbake i 1935. Det ble endret til Shanghai Mansions av Shanghais byråd i 1951, men fikk sit oprinnelige navn tilbake da Kina åpnet opp verden. Broadway Mansions har vært eid og drevet ab Shanghai Hengshan (Group) Holdings Company (上海市人民政府直属的上海衡山集团) siden 1985.
Jesjurun

Jesjurun er et bibelsk navn. Det antas å kunne bety «rett» eller «oppriktig». Navnet benyttes poetisk på Israel eller symbolsk for Israels barn. Jesjurun nevnes flere ganger i Bibelen, i Det gamle testamentes Femte Mosebok og Jesajaboken.
ISO 3166-2:PR

ISO 3166-2:PR er Puerto Ricos del av ISO 3166-2, som er del av ISO 3166-standarden utgitt av International Organization for Standardization, som definerer koder for navna til hovedinndelingene (f.eks. delstater eller fylker) av alle land med kode i ISO 3166-1.
Det er for tiden ikke definert noen ISO 3166-2-koder for Puerto Rico.
Puerto Rico, som er et avhengig område tilhørende USA, er offisielt tildelt ISO 3166-1 alfa-2-koden PR. Territoriet er også tildelt koden US-PR i ISO 3166-2:US, USAs del av ISO 3166-2.
Territoriet Papua og Ny-Guinea

Territoriet Papua og Ny-Guinea er et tidligere australsk territorium på øya Ny-Guinea. Det ble etablert i 1949 gjennom en administrativ sammenslåing av Territoriet Papua og Territoriet Ny-Guinea.
Australia overtok i 1906 den britiske kolonien Britisk Ny-Guinea som «Territoriet Papua». I 1914, like etter starten på første verdenskrig besatte Australia den tyske kolonien Tysk Ny-Guinea, og fikk i 1920 mandat fra Folkeforbundet til å forvalte området under navnet «Territoriet Ny-Guinea». I januar 1942, under Stillehavskrigen, ble Ny-Guinea okkupert av Japan. Etter Japans kapitulasjon i 1945 ble den sivile administrasjonen gjenopprettet i begge territoriene, og i 1946 fikk Australia et mandat fra FN til å administrere Territoriet Ny-Guinea.
De to territoriene ble i 1949 slått sammen til «Territoriet Papua og Ny-Guinea» (The Territory of Papua and New Guinea), men bare for administrative formål. I 1962 anbefalte en FN-kommisjon en raskest mulig overgang til selvstyre. Autonomibestrebelsene i landet førte i 1963 til opprettelsen av en parlamentarisk forsamling, som åpnet 8. juni 1964. Den parlamentariske forsamlingen besto av 64 representanter. Av de 54 folkevalgte var 38 lokale innbyggere i territoriene. I 1972 ble Territoriet Papua og Ny-Guinea omdøpt til Papua Ny-Guinea. Under den australske ministeren for eksterne territorier Andrew Peacock fikk territoriet indre selvstyre i 1972. Valget i 1972 førte til dannelsen av en regjering ledet av Chief Minister Michael Somare, som lovte å føre Papua Ny-Guinea til uavhengighet. Den 9. september 1975 vedtok det australske parlamentet uavhengighet for territoriet, og den 16. september 1975 ble Den uavhengige staten Papua Ny-Guinea opprettet.
Svensk julskinka

Den svenske julskinkan er en skinke (fra gris) som først kokes (sjyen spares til «dopp i grytan») og etter mange timers rensing i flere legg kaldt vann så ovnsbakes eller grilles med et lag med senneps-, sukker-, egg- og strøbrødbasert skorpe. Julskinka anses av mange i Sverige som obligatorisk julemat og serveres fra juleaften og i de øvrige juledagene.
Juleskinkene som kan kjøpe i svenske forretninger er sukkersaltet, noe som er vesentlig for produktet.
Weisweiler gasskraftverk

Weisweiler gasskraftverk (tysk: Heizkraftwerk Weisweiler) er et varmekraftverk utenfor Weisweiler i Nordrhein-Westfalen i Tyskland. Det har en installert produksjonskapasitet på 380 MW fordelt på to blokker med gassturbiner fra Siemens, operert av RWE Power. Anlegget ble ferdig i 2007. Brenselstypen er naturgass. Det leveres også fjernvarme.
Tmesorrhina pilosipes

Utseende

En middelsstor (ca. 25 millimeter), avlang, grønn gullbasse. Oversiden er nokså fint punktert. Undersiden er sparsomt kledt med lange hår.

Levevis

Arten lever i regnskog.

Utbredelse

Arten er utbredt i Ekvatorial-Guinea.
Jean-Marie Domenach

Liv og virke

Han studerte ved Lycée du Parc i Lyon.
Han overtok i 1957 redaktøransvaret for tidsskriftet Esprit, det litterære og politiske organ for personalismen som ble gjenopplivet etter annen verdenskrig i 1945 av Emmanuel Mounier og videreført fra 1950 til 1957 av Albert Béguin. Han trakk seg tilbake fra dette da han var 54 år, og henga seg deretter til forfatterskap og til undervisning på universitetsnivå. Han fordømte bruken av tortur under krigen i Algerie, og arrangerte et møte for å fordømme Parismassakren i 1961.
Diplomaten og sinologen Jean-Luc Domenach er hans sønn.
Dance and dense denso

Dance and dense denso er det meksikanske bandet Molotovs tredje studioalbum. Det ble gitt ut 5. februar 2003, og inneholder blant annet den kjente låta «Frijolero».
A- og B-side

A-side og B-side refererer til de to sidene på 78, 45, og 33 1⁄3 rpm vinyl-platene eller musikkassetter, hvorav singler, EPer eller LPer. «A»-siden inneholdt ofte «hovedsangen», en sang plateselskapet ønsket å promotere på radio og lignende, mens «B»-siden inneholdt en mindre populær sang, eller en sang som ikke kom med på albumet A-siden kom fra, blant annet fordi den var ansett som dårligere, eller at det ikke var plass nok på albumet.
Noen ganger blir B-siden mer populær enn A-siden og får sin egen utgivelse som A-side.
Etter at singlene begynte å komme ut på CD, og særlig etter digital nedlasting som via Spotify eller iTunes ble populært, har singlene ofte inneholdt mer enn to sanger, der sang nummer èn tjener som A-side og videre sanger tjener som B-side. Selv om man nå til dags ikke fysisk snur platen kalles fortsatt resten av sangene på plata for «B-sider». I mer moderne tid har det blitt vanlig at grupper og artister gir ut B-sider som ikke før har blitt utgitt på et samlealbum.

Doble A-sider

En dobbel A-side er en single som har to sanger som kommer inn på hitlistene samtidig. Dette uttrykket ble innført etter at The Beatles-sangene «Day Tripper» og «We Can Work It Out» kom inn på den amerikanske Billboard-lista samtidig. The Beatles ville ikke ofre noen av sangene til fordel for den andre, og oppfant derfor denne ordningen.
Siden de fleste single-lister, som for eksempel den amerikanske Billboard-listen, baserer seg på både radiotid så vel som platesalg, kan to «sider» fra samme singel komme inn på hitlistene samtidig.
Peder Fredags gränd

Peder Fredags gränd er et smug i Gamla stan i Stockholm. Det har fått sitt navn fra Peder Fredag som kjempet sammen med Gustav Vasa.
Sundhedsdatastyrelsen

Sundhedsdatastyrelsen er en dansk etat under Sundheds- og Ældreministeriet. Den ble opprettet 1. november 2015 og har i oppgave å skape sammenhengende helsedata og digitale løsninger til helsevesenet.
US Open 2002 (tennis)

US Open 2002. US Open er en Grand Slam-turnering i tennis som blir spilt i Flushing Meadows i bydelen Queens i New York. US open i 2002 ble arrangert i perioden 26. august til 7. september. Pete Sampras beseiret sin landsmann Andre Agassi i herrefinalen i single og Serena Williams vant damefinalen over sin søster Venus Williams.
Öngüter

Öngütene, eller Öngüdene, var en tyrkisk stamme kjent fra Mongolia omkring Djenghis Khans (1162–1227) tid. Mange av dem var assyriske kristne. De holdt til i et område nord for og langsetter Den kinesiske mur, i den nordlige del av Ordos og områder nordøstenfor. De var et bufferfolk for Jin-dynastiet nord for provinsen Shanxi.
Öngüthøvdingen Alakush tegin avslørte naimanenes planer om et angrep på Djenghis Khan i 1205, og gikk i allianse med mongolene. Da Djenghis Khan invaderte Jin-dynastiet i 1211, hadde han Alakush' støtte. Djenghis Khan gav så sin datter Alaqai beki til Alakushs sønn.
Alakush ble imidlertid drept av motstandere blant sine egne. Djenghis slo ned opprøret, og tok familien under sitt vern. Djenghis Khans datter Alaqai regjerte så over öngütene for flere mindreårige prinser, inntil regjeringstiden til Guyuk Khan (1246–48).
Mange fremtredende mongoler etter Djenghis Khans levetid var av öngütisk avstamning. Blant dem var den reisende munk og diplomat Rabban Sauma (1220–1294).
Öngütene var gode støttespillere for Kublai khan. Öngütherskeren Korgiz (Georg) giftet seg med Kublais to barnebarn, og kjempet mot Kaidu, hvis protesjé Duwa tok ham til fange og drepte ham senere, i 1298.
En god del öngüter skal ha konvertert til katolisismen under innflytelse av den italienske misjonæren/erkebiskopen Johannes av Montecorvino (1246–1328).
Ben 10: Alien Force

Handling

Serien utspiller seg 5 år etter Ben 10. Bestefar Max er blitt kidnappet av noen DNAliens, så Ben må ta i bruk Omnitrixen igjen som har blitt oppgradert med ti nye romvesener. Hans gamle romvesener er lagret, men er ikke opplåst. Ben kontakter kusinen sin Gwen, og hans gamle fiende Kevin for å finne Bestefar Max, og stoppe den nye erkefienden deres Highbreed. Senere i serien låser Ben opp nye romvesener, pluss noen av hans gamle. Etter at Highbreed blir beseiret, Vilgax returnerer. Etter å ha beseiret Vilgax får Ben Ultimatrixen som kan utvikle hver og en av romvesene til deres Ultimate former. Omnitrixen er nå ødelagt.

Episoder

Episode 1-26 er gitt ut på DVD i Norge.
Valdresmutasjonen

Valdresmutasjonen er et arvelig gen som øker sjansen for bryst- og eggstokk-kreft. Det er grunnlag for å tro at genfeilen har oppstått i Valdres, da de fleste som har denne genfeilen kommer derfra.
Sentralamerikansk og karibisk mesterskap i triatlon 2018

Sentralamerikansk og karibisk mesterskap i triatlon 2018 ble arrangert 18. februar 2018 i Bridgetown på Barbados.
Løypa var 750 meter svømming, 20 km sykling og 5 km løping.
Feidhmeannacht na Seirbhíse Sláinte

Feidhmeannacht na Seirbhíse Sláinte (irsk) eller Health Service Executive (engelsk) er en irsk statlig organisasjon med ansvar for å levere helse- og omsorgstjenester til Irlands innbyggere, finansiert over skatteseddelen. Organisasjonen ble etablert ved helseloven (Health Act) av 2004 som trådte i kraft 1. januar 2005. Den erstattet ti regionale helsestyrelser og en rekke andre etater og organisasjoner. Irlands helseminister har politisk ansvar for virksomheten.
Feidhmeannacht na Seirbhíse Sláinte er Irlands største arbeidsgiver, med mer enn 67 000 ansatte og ytterligere 40 000 i finansierte helsetjenester. Organisasjonen har et årlig budsjett på over 13 milliarder euro, mer enn noen annen organisasjon i offentlig sektor. I mars 2017 ble det kunngjort at Feidhmeannacht na Seirbhíse Sláinte skal legges ned og erstattes av et nytt system med regionale organisasjoner som er direkte underlagt det irske helsedepartementet. Planen ble imidlertid reversert senere samme år.
Slaget ved Trangen

Bakgrunnen

Våren 1808 sto den svenske oberst Gahn på svensk side av grensen ved Åsnes. På den norske siden sto oberst Staffeldts brigade, som besto av 2. Throndhjemske Infanteriregiments grenaderbataljon under major Ræder, Den søndenfjeldske Skiløberbataljon under major Stabell, det lærdalske lette kompani under kaptein Jürgensen, samt noen avdelinger av Oplandske Dragonregiment. Gahn skulle etter planen rykke inn i Åsnes langs bredden av Flisa, men i april hadde nordmennene avstengt veien i Trangen, sør for Flisa, ved en forhugning. Veien på Flisas nordre bredd ble også gjort ufarbar.
Gahn rykket over grensen 24. april 1808 med ca. 500 mann. Ved budet om Gahns fremrykning 25. april ga Staffeldt kaptein Elias Nægler befaling om å besette forhugningene ved Trangen med to kompanier av Den throndhjemske grenaderbataljon, mens han selv med to andre kompanier av grenaderer og skarpskytterbataljonen under major Ræder, samt de elverumske skiløpere, marsjerte til Nya, på nordsiden av Flisa. Oberst Gahn nærmet seg Trangen uten noen som helst sidebevoktning.

Slaget

Da Staffeldt antok at en fiendtlig styrke var under fremrykning også på Flisas nordre bredd, besluttet han å forbli på nordsiden ved Nya, mens Ræder med tre kompanier trøndere og de elverumske skiløpere gikk over Flisa og satte etter de svenske styrkene, som slik ble avskåret fra tilbaketog. Svenskenes baktropp ble kastet inn mot hovedstyrken, og det utspant seg et voldsomt sammenstøt i dalen mellom Kjelsås og Buttenås. Gahn forsøkte å bryte seg vei tilbake den vei han var kommet, og det lyktes svenskene ved gjentagne anfall å stanse nordmennene for en tid og trenge dem noe tilbake. Men snart ble de angrepet også fra den andre siden, da Næglers to kompanier rykket fram fra forhugningene i Trangen, hvor de hadde ligget og ventet på svenskene. Gahn måtte da danne front mot to sider.
Da Gahns soldater snart ikke hadde mer ammunisjon igjen, måtte han overgi seg. Etter slaget fant nordmennene 25 døde og 57 sårede svensker, mens de selv hadde 15 døde og 52 sårede. Kaptein Nikolai Peter Dreyer ble dødelig såret i slaget og døde fire dager senere. De døde ble begravet på Åsnes kirkegård. 445 svensker, hvorav 11 offiserer, ble tatt til fange. Av hele Gahns korps unnkom bare 115 mann, som samlet seg ved Klara i Värmland.
Jens von Bustenskjold

Jens von Bustenskjold, oftest bare kalt Bustenskjold, er en norsk, oppdiktet figur skapt av Sigurd Lybeck på 1930-tallet og kjent fra en mengde humoristiske fortellinger, en folkekjær tegneserie og en spillefilm.

Bakgrunn, innhold og utgivelser

«Adelsmannen» Bustenskjold er hovedpersonen i flere muntre, folkelige historier om livet i Oladalen som Sigurd Lybeck første gang skrev for arbeiderbevegelsens ukeblad Arbeidermagasinet (seinere kalt Magasinet for alle) tidlig i 1930-åra. Forfatteren bygde sin komiske bondefigur på en skikkelse fra en av redaktøren Nils Johan Ruds noveller, men var ellers inspirert av sin egen bakgrunn fra Etnedal i Oppland.
I 1935 kom tegneserien med disse figurene, fortsatt med manus av Lybeck, men nå også med illustrasjoner av Anders Bjørgaard. Med en kort pause i 1937 kunne en så følge livet i Oladalen fram til 1962. Serien fortsatte i repriser til 1970 da magasinet ble lagt ned. Over årene skapte Lybeck og Bjørgaard et serieunivers som spenner over mer enn tusen episoder, med figurer som Bustenskjold, Madammen, Plassbakk-kallen, Bernt Skomaker, Sørine, Gurine, Myreng-gubben, Navarhaugen og Geline. Serien er kjent for en barsk og grotesk bygdehumor. I noen ganske få striper blir også andre verdenskrig karikert. Stedet for handlingen er Oladalen, en lett omskriving av Etnedal, og tidsepoken er 1930-tallet. Steder som dukker opp er Stasjonsbyen, umiskjennelig Dokka, og Åsbygda. Hvorvidt dette er Fjellsbygda eller Leirskogen diskuteres fortsatt.
Lybeck utgav også føljetonger og romaner om Bustenskjold. I 1958 kom dessuten bondekomedien Bustenskjold, en spillefilm med den populære komikeren Leif Juster i tittelrollen. Tegneseriene om Bustenskjold har i mange år gått som striper i flere norske aviser og utkommer fortsatt som julehefter. Seriene ble utgitt samlet i 20 bind av Thule forlag mellom 1995 og 2005.
Bustenskjold-serien var i sin tid svært populær, men framstår i dag som noe gammelmodig og nostalgisk. Reint fortellerteknisk har serien rikelig tekst under hver bilderute istedenfor raske snakkebobler. Samtidig er miljøbeskrivelsene saftige og poengene oppfinnsomme, men tydelig fra en annen tid. Tegneserien om Bustenskjold har likevel vært viktig i norsk kulturhistorie og blir ofte framhevet som den første norske voksenserien og den hittil eneste som har blitt filmatisert.
Archophanes

Utseende

En stor (gjerne 40-45 millimeter) og svært kraftig, svart hornbille. Oversiden er litt læraktig. Hannen har et kort, spisst horn på hodet, på pronotum har den et mer eller mindre butt horn av varierende lengde på hver side, mellom disse sidehornene er det kraftig uthulet. Dekkvingene har kraftige punktrader.

Utbredelse

Arten er utbredt i tropisk Afrika (Kongo).
2. divisjon fotball for kvinner

2. divisjon fotball for kvinner er den tredje øverste divisjonen i norsk fotball for kvinner. Fram til 2000 ble dette nivået administrert av fotballkretsene, men etter at 1. divisjon ble en landsdekkende serie, ble 2. divisjonsavdelingene slått sammen og tok over formen til den gamle 1. divisjon. Fra 1987 til 1995 var dette nivået 3. divisjon.
To lag rykker opp til 1. divisjon; nedrykk til 3. divisjon bestemmes i samarbeid med de berørte fotballkretsene.
Reservelag (andrelag) kan spille i 2. divisjon, men kan ikke rykke opp.
Robert Jordan

Infinity of Heaven

Robert Jordan uttalte flere ganger at han planla en ny fantasy-serie satt til en annen verden. Han har sagt at den ville bli en Shogun-aktig serie som handler om en mann i tredveårene som forliser på en ukjent verden med en ukjent kultur. Bøkene skulle handle om hans eventyr der og skulle bli kalt Infinity of Heaven. 
Han har sagt at han skulle begynne på denne serien etter at han var ferdig med hovedbøkene i Tidshjulet-serien. Jordan sa at «Infinity of Heaven vil bli skrevet før Prologene, selv om jeg kanskje kommer til å lage dem mellom Infinity-bøkene.»
Arbeidet med denne serien skulle ikke starte før tidligst 2008. Jordan presiserte selv at denne serien ville være betydelig kortere enn Tidshjulet-serien (rundt seks bøker lang, delt på to trilogier), selv med den resulterende ironien i seriens tittel. I og med Jordans død kommer denne serien ikke til å bli realisert.
Sironidae

Utseende

Sironidae er små (kroppslengde 1-2,5 mm), blinde vevkjerringer med forholdsvis korte bein. På farge er de gule, oransje, røde eller svarte. Ryggplatene på oversiden er sammenvokst til én enkelt plate, men man kan skimte segmentgrensene som grunne tverrfurer. Chelicerene er forholdsvis store og kraftige.

Levevis

De fleste av disse vevkjerringene lever i huler i kalksteinsområder.

Utbredelse

Familien er utbredt i Sør- og Mellom-Europa, Tyrkia, Japan og Nord-Amerika. Denne familien kan være et av ganske få eksempler på en dyregruppe som har flesteparten av sine arter i Europa.
På grunn av sin antatt dårlige spredningsevne er denne familien, sammen med de andre familiene i Cyphophthalmi, regnet som nyttige modellorganismer i studiet av mønstre i biogeografi, ved at de viser sammenhenger mellom landområder langt tilbake i tid.
Boulevard Beaumarchais

Boulevard Beaumarchais er en boulevard i 3., 4. og 11. arrondissement i Paris. Den er oppkalt etter Pierre-Augustin Caron de Beaumarchais.
Den er med sin legde på 750 meter den lengste av byens Grands Boulevards , og løper mellom rue de la Bastille og Boulevard des Filles-du-Calvaire.
Lateranoverenskomsten

Lateranoverenskomsten av 11. februar 1929 er et konkordat som ble inngått mellom Italia og Vatikanet ved pave Pius XI. Denne sørget for at Vatikanstaten ble opprettet med paven som monark. Avtalen bestemmer Vatikanstatens grenser og en rekke bygninger utenfor disse som er vatikanske eksklaver.
Vatikanet hadde vært en del av staten Italia siden denne ble opprettet i 1870 da den tidligere Kirkestaten ble lagt inn i den nye statsdannelsen. Konkordatet erstattet Garantiloven av 13. mai 1871 som hadde sikret pavens ukrenkelighet innen Vatikanet og gitt ham visse rettigheter, som blant annet retten til eget diplomati og livgarde gjennom Sveitsergarden.
Kirken nektet å anerkjenne Garantiloven da den mente at den måtte være uavhengig av enhver politisk og verdslig myndighet i sitt åndelige virke. Fram til Lateranoverenskomsten ble inngått anså derfor pavene seg som fanger i Vatikanet.
Til minne om denne avtalen som slik begravde en lang og bitter strid, ble hovedgaten til Vatikanet inn mot Petersplassen, Via della Conciliazione, (italiensk: «Forsoningens gate»), anlagt.
Avtalen ble undertegnet av statsminister Benito Mussolini på vegne av kong Viktor Emmanuel III av Italia og av kardinalstatssekretær Pietro Gasparri på vegne av pave Pius XI i Lateranpalasset, og dette siste ga navnet til overenskomsten.
Lateranoverenskomsten ble ratifisert av det italienske parlamentet 7. juni 1929 og ble innarbeidet i den italienske konstitusjonen i 1947.

Avtalebrudd

Da Italia innførte de anti-jødiske lovene i 1938, ble det innført forbud mot ekteskap mellom jøder og ikke-jøder. Vatikanet anså dette som et brudd på Lateranoverenskomsten, da kirken er den myndigheten som regulerer katolikkers inngåelse av ekteskap.
I februar 1944 ble Sankt Paul utenfor murene, som er en eksklave under Vatikanstaten i henhold til Lateranoverenskomsten, angrepet av italienske fascister.

Reservasjon

Den hellige stol meddelte at den fra 1. januar 2009 ikke lenger vil automatisk adoptere italiensk lovgivning, men vurdere hver lov for seg. Det er en åpning i avtalen for at Vatikanet kan reserve seg mot lover som er på kant med kirkens lære, men kirken går i dette tilfeller noe lenger enn dette.